Virgilio do Carmo da Silva

Mons. **Virgilio** kardinál **do Carmo da Silva** SDB (* 27. november 1967, Venilale, Portugalský Timor, dnes (Východný Timor)) je východotimorský rímskokatolícky kňaz, biskup, ktorý bol 30. januára 2016 menovaný za diecézneho biskupa diecézy Dili. Arcibiskupom sa stal po povýšení diecézy na arcidiecézu v roku 2019.

Pred vymenovaním za biskupa zastával rôzne funkcie v Spoločnosti svätého Františka Saleského (Saleziáni Dona Bosca). Pápež František ho 27. augusta 2022 vymenoval za kardinála, prvého z Východného Timoru.

## Životopis
Narodil sa v meste Venilale, vo vtedajšom okrese Baucau, v Portugalskom Timore (dnes Východný Timor), je synom Josého do Carma a Isabel da Silvy. Má mladšieho brata Gui do Carma da Silvu; obaja sú saleziánski kňazi. Navštevoval saleziánske základné a stredné školy vo Fatumaca. V roku 1983 sa prihlásil na predseminárne štúdium vo Fatumace a v rokoch 19891990 vstúpil do noviciátu, tiež vo Fatumace. 31. mája 1990 zložil prvé sľuby u saleziánov. Následne študoval na Filipínach, kde absolvoval kurzy filozofie v Canlubangu a teológie v Parañaque. 19. marca 1997 zložil posledné rehoľné sľuby.

## Kňaz
Za kňaza bol vysvätený 8. decembra 1998 v Parañaque. V rokoch 1999 až 2002 bol formátorom ašpirantov pre saleziánov. Následne v rokoch 2002 a 2005 pôsobil ako ekonóm formačného domu vo Venilale a ako farský vikár. V rokoch 2005 až 2007 študoval licenciát spirituality na Pápežskej saleziánskej univerzite v Ríme. Po návrate do Východného Timoru pôsobil v rokoch 2007 až 2014 ako novicmajster saleziánov. V rokoch 2009 až 2014 bol tiež riaditeľom Saleziánskeho domu a Strednej odbornej školy Dona Bosca vo Fatumace. V roku 2015 bol zvolený za provinciálneho predstaveného saleziánov vo Východnom Timore a Indonézii.

## Biskup
Dňa 30. januára 2016 ho pápež František vymenoval za diecézneho biskupa diecézy Dili. Nahradil biskupa Alberta Ricarda da Silvu, ktorý zomrel v apríli predchádzajúceho roka na rakovinu mozgu. Biskupské svätenie prijal 19. marca 2016. Hlavným svätiteľom bol apoštolský nuncius vo Východnom Timore Joseph Salvador Marino. Spolusvätiteľmi boli Basílio do Nascimento, biskup z Baucau, a Norberto do Amaral, biskup z Maliany. Pápež František povýšil diecézu Dili na arcidiecézu 11. septembra 2019 a za jej I. arcibiskupa bol vymenovaný on.

## Kardinál
Dňa 29. mája 2022 pápež František oznámil, že na konzistóriu naplánovanom na 27. augusta vymenuje 21 nových kardinálov, z ktorých 16 bude dostatočne mladých na to, aby sa stali kardinálmi voličmi. Konzistórium sa koná v čase, keď sa uskutoční zasadnutie celého kardinálskeho kolégia, ktoré bolo predtým naplánované na 29.30. augusta, aby sa prerokovala nová apoštolská konštitúcia Praedicate evangelium, ktorá nadobudla účinnosť 5. júna.

Slávnosť sa konala v bazilike sv. Petra a bol vymenovaný za kardinála – kňaza s titulárnym kostolom *Sant'Alberto Magno*. Svoj titulárny kostol prevzal 7. mája nasledujúceho roka. Po obrade pápež a 19 nových kardinálov navštívili emeritného pápeža Benedikta XVI. v jeho rezidencii. Vo veku 54 rokov sa stal II. najmladším kardinálom po 48-ročnom biskupovi Giorgiovi Marengovi, apoštolskom prefektovi Ulánbátaru v Mongolsku.

Dňa 7. októbra 2022 ho pápež František vymenoval za člena Dikastéria pre inštitúty zasväteného života a spoločnosti apoštolského života. Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost.

Dňa 28. augusta 2025 ho pápež Lev XIV. vymenoval za člena Dikastéria pre klérus.

## Referencie

## Pozri aj
* Zoznam žijúcich kardinálov
* Zoznam kardinálov vymenovaných pápežom Františkom

## Iné projekty

## Zdroj

Kategória:Východotimorskí kardináli
Kategória:Východotimorskí biskupi
Kategória:Saleziáni